Jan-Aage Torp

Bakgrunn og arbeid

Jan-Aage Torp ble født i Kyoto i Japan, og vokste opp i Bangkok i Thailand som sønn av misjonærekteparet Anne Bakås og Aage Torp (1924–1983).

Radikalisert engasjement fra 1990

Fra 1990 til 2000 var Torp pastor i Seierskirken i Lillestrøm, og fra 2005 i Oslokirken.
Torp har i årene etter 1992 deltatt i en lang rekke debattprogrammer på norske tv-og radiokanaler som NRK, TV 2 og P4 Radio Hele Norge, og har uttalt seg i spørsmål som Jesusforkynnelse, den kristne kirkes rolle i samfunnet, homofili og familiespørsmål, abort og eutanasi (dødshjelp), demonutdrivelse, islams rolle i Norge, Israel og Midtøsten.
Fra 1990 skjedde det en tydelig radikalisering av Torps tjeneste, som blant annet førte til deltagelse i aksjoner ved norske abortklinikker i samarbeid med prestene Ludvig Nessa og Børre Knudsen. Torp ble arrestert sju ganger for sivil ulydighet.
Under Vinter-OL på Lillehammer i 1994 ble Torp og Børre Knudsen arrestert på grunn av angivelige planer om ulovlige demonstrasjoner under åpningsseremonien. Torp hevdet at han aldri hadde deltatt i slike planer, og siktelsen ble senere frafalt. 
I april 1993 dannet Torp sammen med redaktør Finn Jarle Sæle i avisen Dagen organisasjonen Kristen Koalisjon Norge (KKN), med Christian Coalition i USA som forbilde. Formålet med KKN var å mobilisere kristne velgere i Norge til samfunnsengasjement og politisk innflytelse. Christian Coalitions grunnlegger, TV-predikanten og tidligere presidentkandidat Pat Robertson, kom til Norge i september 1993 for å hjelpe KKN i arbeidet. KKN var særlig aktiv i 1993-99. Samarbeidet mellom Sæle og Torp førte til en rekke bokutgivelser og initiativ i «åndskampen». 
I 1998–2001 var han styremedlem i Exodus International, en paraplybevegelse for internasjonale hjelpetilbud for homofile som ønsker å reorientere seg til heterofili. I 1996-2000 arrangerte Torp en rekke konferanser og seminarer om homofili med deltagelse av internasjonale ledere fra Exodusbevegelsen som Joe Dallas, Sy Rogers (som begge er tidligere homofile) og Grahame Hazell, og norske ledere som biskop Per Lønning, Menighetsfakultetets professor Torleiv Austad, og professor Berthold Grünfeld. Torp var i 1997-2001 medlem av representantskapet i paraplynettverket Til Helhet, ledet av Anfin Skaaheim, som samler kristne tiltak overfor homofile som ønsker å endre sin livsstil, eller som vil leve seksuelt avholdende. I 1995-2000 bygde Torp opp den norske organisasjonen Til Frihet, som han hevdet skal ha hjulpet over hundre homofile og lesbiske til en ønsket forandring av sin legning.
I juni 2004 reagerte Torp negativt på at at motiver fra gresk mytologi ble brukt i de olympiske leker sommeren 2004, og så dem som et uttrykk for «demonisk påvirkning». Til Korsets Seier fortalte han om et «profetisk bønneoppdrag» i Aten i mai 2004 sammen med elleve andre internasjonale ledere: «vi ba, gjorde profetiske handlinger og erklærte at OL ikke skal gjennomføres». I et radiointervju like etter i Her og Nå uttalte han at «Jeg vet at OL ikke blir arrangert». I begynnelsen av august oppfordret han til bønn mot et OL-blodbad. Han hevdet at han i et syn hadde sett bilder av blodbad og terror. Like etter at OL var avviklet, uttalte han at han og hans likesinnede hadde hindret det varslede blodbadet i Aten. Hans profetier vakte tildels sterk kritikk i kristen-Norge og også innad i hans egne karismatiske miljøer. Pastor Åge Åleskjær gikk også ut og stilte seg tvilende til profetiene og uttalte videre at det «er jo også en selvmotsigelse at han først går ut og sier at det ikke blir noe OL. Nå mener han at det blir et blodbad i et OL han ikke tror blir arrangert». I februar 2005 gikk Torp ut og beklaget OL-profetiene. Han utdypet at han fortjente mye av kritikken og at han «forhåpentlig har gjort viktige lærdommer».
I november 2005 ble pastor Torp anmeldt til politiet av LLH for uttalelser om homofili etter § 135a i Almindelig borgerlig Straffelov (den såkalte «rasismeparagrafen»). I februar 2006 valgte imidlertid LLH å trekke tilbake anmeldelsen, og politiet henla saken. Fra Oslokirkens hjemmesider gikk Torp i 2006 sterkt til angrep på det han beskrev som en homofil maktkonspirasjon i det norske samfunnet. I forbindelse med barne- og likestillingsdepartementets forslag om felles ekteskapslov , som var ute på høring i 2007, engasjerte Torp seg i flere underskriftskampanjer mot forslaget.
En tidligere uenighet mellom Torp og evangelist Aril Edvardsen ble bilagt i juni 2006. Bakgrunnen var at Edvardsen høsten 2004 hadde kritisert Torp i sitt blad Troens Bevis for hans forbindelser med internasjonale apostler og profeter. Torp svarte ved å gå til et sterkt motangrep i den kristelige dagspressen.
I et førstesideoppslag i VG søndag 15. februar 2009 gikk Torps 20-årige sønn, Anders Torp, som kalte seg humanist, til angrep på farens påståtte praksis med demonutdrivelse ved Oslokirkens Healing Center. I Vårt Land for tirsdag 14. mars 2009 tilbyr pastor Torp demonutdrivelse ved Oslokirkens Healing Center
Torp var førstekandidat på stortingsvalglisten for Kristent Samlingsparti i Oslo høsten 2009.

European Apostolic Leaders

Torp var medlem av International Coalition of Apostles|International Coalition of Apostolic Leaders (ICAL) fra 2000 til 2015, da European Apostolic Leaders (EAL) ble uavhengig av den amerikansk-styrte ICAL.
Torp ble i juli 2013 utnevnt til «Convening Apostle» for hele Europa innen organisasjonen European Apostolic Leaders, som var tilknyttet ICAL frem til 2015. Selv hevder gruppen å være «en sammenslutning av europeiske ledere innenfor karismatisk kristendom». Torp er President for EAL, som ledes av en europeisk eksekutivkomite. EAL holder årskonferanser i ulike land: Hellas, Portugal, Norge, Polen, Skottland, Albania og 2020 i Strasbourg .
EAL arbeider med kirkeledere og politiske ledere i en rekke europeiske land og europeiske institusjoner.
Torp har vært medlem av International Society of Deliverance Ministers siden 2003. ISDM ansees som en del av den internasjonale apostelbevegelsen.

Kristen Koalisjon Norge

I 2016 ble Kristen Koalisjon Norge (KKN) relansert av Finn Jarle Sæle og Jan-Aage Torp med Torp som leder av sentralstyret. I 2017 lanserte Torp Familievernprisen som skal tildeles årlig av Kristen Koalisjon Norge «til et individ, gruppe eller organisasjon som har stått opp for familier og menneskets verdighet på en ekstraordinær måte, i Norge og/eller utenfor».

Mediaengasjement

I 2017 var Jan-Aage Torp engasjert av avisen Norge Idag for å produsere ukentlige tv-programmer, IDAG fra hovedstaden , der han intervjuet samfunnsledere som stortingspresidenter, stortingsrepresentanter, statsråder, og ulike samfunnsaktører.

Lysbærerne

I 1998 var Torp involvert i gruppen Lysbærerne, som startet i Trondheim-området med utgangspunkt i New Age og alternativ religiøsitet. Lysbærerne startet under en spiritistisk seanse i Trondheim i august 1997. Torp var fra 1998 en av fire veiledende pastorer for gruppen, men trakk seg etter kort tid da han reagerte på det han betegnet som usunnhet og vranglære.

Forholdet til Pinsebevegelsen i Norge

Torp har vært med i Pinsebevegelsen i Norge i to faser, først frem til februar 1990, hvoretter han dannet en frittstående, karismatisk menighet. I 1995 vedtok Predikantkonferansen i Pinsebevegelsen å ønske Torp velkommen tilbake til Pinsebevegelsen. I september 2009 meldte Torps menighet, Oslokirken, seg ut av den organiserte, norske Pinsebevegelsen, men presiserte at de anser seg som en fullverdig del av den opplevelsesmessige og læremessige pinsebevegelse, grunnlagt av T.B.Barratt.
I 1999 presenterte Torp et forslag til Predikantkonferansen om retningslinjer for nydanning og innlemmelse av menigheter i Pinsebevegelsen. Dette ble enstemmig vedtatt, og har dannet grunnlag for etterfølgende praksis i bevegelsen. 
Torp var motstander av Pinsebevegelsens pastorutdanning i samarbeid med Menighetsfakultetet, som ble opprettet i 2006. I 2007 ble Pentekostalt Senter for Ledelse og Teologi slått sammen med Baptistenes teologiske seminar under navnet Høyskolen for Ledelse og Teologi, noe Torp sa seg fornøyd med. Torp var også mot at Pinsebevegelsen i 2006 meldte seg inn i Norges Kristne Råd.

Barneoppdragelse

I juni 2007 og senere i november 2008 forsvarte Jan-Aage Torp bruk av fysisk avstraffelse og «oppdragende klask» overfor barn som en naturlig del av oppdragelsen med henvisning til Bibelens ord om tukt og kjærlighet, og med henvisning til Norges Høyesteretts kjennelse fra 2005.  Mange tok avstand fra Torps synspunkt, også ledende personer innen pinsebevegelsen, men pastor Torp imøtegikk selv norske pinseledere på dette punktet, som han mente representerte den internasjonale pinsebevegelsens syn på barneoppdragelse, som er at et dask kan høre hjemme i en «totalramme» av kjærlig barneoppdragelse. Torp ble innkalt av Barneombudet til et møte der Torp ble advart kraftig mot å støtte bruk av «oppdragende klask». Pastor Torp ga uttrykk for sterk uro over at Barneombudet hadde utfordret Den norske kirke og Bibelselskapet til å endre bibeloversettelsen der ordet tukt blir brukt med henvisning til barneoppdragelsen.
Torps sønn Anders kritiserte i en alder av 22 offentlig pastorens barneoppdragelse og hevdet at menighetens rekrutteringstaktikk rettet seg mot de svakeste. Tre andre av Torps seks barn støttet samtidig kritikken, tre dager etter oppslaget i A-Magasinet. Sønnen utga i mars 2016 boken Jesussoldaten i samarbeide med Tonje Egedius hvor han uttalte seg svært kritisk til både den kristelige bevegelsen han var vokst opp i og farens opptreden. Pastor Torps yngste datter, Christine Josephine Andreassen (født 1994), har markert motstand mot sin oppvekst og sin fars teologiske kurs i Vårt Land og på NRK Dagsrevyen.
Vårt Land beklaget i 2019 at Jan-Aage Torp ikke var blitt gitt anledning til å kommentere innholdet i en podkast, og derfor trakk Torp sin klage til Pressens Faglige Utvalg.